Folketing
2005-04-27

I Socialdemokratiet er vi parat til at støtte ethvert forslag, som kan sikre bedre færdselssikkerhed og færre tilskadekomne i trafikken, og enkelte elementer i det forslag, vi har til behandling nu, er også tidligere fremsat eller i hvert fald ønsket af Socialdemokratiet. Lovforslaget indeholder fire elementer, som vi gerne vil fokusere yderligere på. For det første skal alle knallerter nu registreres. Jeg er sikker på, at jeg som så mange andre, både fodgængere og cyklister, dagligt oplever at blive chikaneret af den vilde knallertkørsel, som er til stor gene for de mere rolige i trafikken, og det er godt, at politiet nu kan komme det problem til livs. Politiet får lov til at registrere knallert 30, så det bliver muligt at efterforske de lovovertrædelser, de unge ofte begår med deres vilde kørsel. For det andet indeholder forslaget, som det også har været nævnt, en skærpelse af sanktionerne for overtrædelse af køre-hvile-tids-bestemmelserne. Det skal ikke være nogen hemmelighed, at det er et længe ventet forslag, som både Socialdemokratiet og temmelig sikkert mange andre her i Folketinget har ventet længe på.